Biblia de Gutenberg
La Biblia de Gutenberg, tamién nombrá comu la Biblia [Latina] de 42 líneas (B42) o Biblia de Mazarino, es una edición dela Vulgata, impresa por Johannes Gutenberg en Maguncia, Alemaña, nel sigru XV. 

Esta biblia se considera el primel libru impresu a gran escala por mó del sistema de tipus móvilis en Uropa, hue su mayol trabaju i tieni el estatus de iconu por simboliçar el comiençu de la «Edá dela Imprenta».

El formatu es posibilementi una imitación del manuscritu de Magúncia, tamién llamau Biblia Gigante de Magúncia, cuyas 1300 páginas hueron escritas a mano.

El nombri «Biblia de 42 líneas» se refieri al númeru de líneas impresas en cá página, i es gastau pa diferencial-lu dela edición rabera de 36 líneas.

Esta edición emprencipió a preparal-si dispués de 1450 i los primerus ejemplaris estuvun disponibilis acia 1454 o 1455. Hue realizá gastandu una prensa de impresión i tipos móvilis. Un ejemplal completu tieni 1282 páginas i la mayoria huerun encuadernaus en dos volúmenis quando menos.

Esta Biblia es el incunabli más famosu i la su producción dio comienço a la impresión masiva de textos en Ocidente. Se cree que se produjun alreol de 180 ejemplaris: 45 en pergaminu i 135 en papel. Tras su impresión, huerun rubricaus i iluminaus a mano por especialistas, lo que hazi que cá ejemplal sia únicu.

Ejemplaris atualis 

En 2009, se conocía la existencia de 47 o 49 biblias de 42 líneas; de ellas, solu 21 completas. Enas otras faltan páginas i mesmamenti volúmenis. La cifra de 48 ejemplaris cuenta comu diferentis los volúmenis en Tréveris i Indiana, que paecin sel dos pieças del mesmo ejemplal. Amás dexiste un emportanti númeru de cachinus, angunus hechus por namás que una página.

Quean doci ejemplaris en pergaminu, inque ná más quatro están enterus i uno na más que contieni el Nuevu Testamentu.

Los númerus de ejemplal listaus a contino son los del Incunabula Short Title Catalogue, tomaus dun estúdio de 1985 hechu por Ilona Hubay; se desconocía antoncis la existência de dos ejemplaris en Rússia, polo que no se catalogun.

Estória rezienti  

Ogañu, quean pocas cópias en institucionis religiosas, (por ejemplu la Biblia de Gutenberg de Pelplin, que está ena biblioteca dun seminariu teológicu en Polónia) i la mayol parti aora pertencin a bibliotecas niversitárias i otras emportantis institucionis académicas. Dispués de sigrus enos que toas las cópias paecin abel permaneciu en Uropa, la primera Biblia de Gutenberg llegó a Norteamérica en 1847. Ogañu está ena Biblioteca Pública de Nueva York.

Véase tamién 
 Johannes Gutenberg
 Proyecto Gutenberg

Referências

Bibliografía

Atihus d'ahuera 

 La Biblia de Gutenberg en línea.
 Universidad de Texas.